CELEX: 32012R1123
Language: sl
Date: 2012-11-26 00:00:00
Title: Izvedbena uredba Komisije (EU) št. 1123/2012 z dne 26. novembra 2012 o uvrstitvi določenega blaga v kombinirano nomenklaturo

1.12.2012   
            
            
               SL
            
            
               Uradni list Evropske unije
            
            
               L 331/5
            
         IZVEDBENA UREDBA KOMISIJE (EU) št. 1123/2012
   z dne 26. novembra 2012
   o uvrstitvi določenega blaga v kombinirano nomenklaturo
   EVROPSKA KOMISIJA JE –
   ob upoštevanju Pogodbe o delovanju Evropske unije,
   ob upoštevanju Uredbe Sveta (EGS) št. 2658/87 z dne 23. julija 1987 o tarifni in statistični nomenklaturi ter skupni carinski tarifi (1), zlasti člena 9(1)(a) Uredbe,
   ob upoštevanju naslednjega:
   
               (1)
            
            
               Da bi se zagotovila enotna uporaba kombinirane nomenklature, priložene k Uredbi (EGS) št. 2658/87, je treba sprejeti ukrepe v zvezi z uvrstitvijo blaga iz Priloge k tej uredbi.
            
         
               (2)
            
            
               Uredba (EGS) št. 2658/87 je določila splošna pravila za razlago kombinirane nomenklature. Navedena pravila se uporabljajo tudi za vsako drugo nomenklaturo, ki v celoti ali delno temelji na kombinirani nomenklaturi ali ji dodaja dodatne pododdelke in se predpiše s posebnimi določbami Unije za uporabo tarifnih in drugih ukrepov pri blagovni menjavi.
            
         
               (3)
            
            
               Po navedenih splošnih pravilih se blago iz stolpca 1 razpredelnice iz Priloge uvrsti pod oznako KN, ki je označena v stolpcu 2, iz razlogov iz stolpca 3 navedene razpredelnice.
            
         
               (4)
            
            
               Primerno je določiti, da se lahko imetnik v skladu s členom 12(6) Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (2) še tri mesece sklicuje na zavezujoče tarifne informacije, ki jih izdajo carinski organi držav članic v zvezi z uvrstitvijo blaga v kombinirano nomenklaturo in niso v skladu s to uredbo.
            
         
               (5)
            
            
               Ukrepi iz te uredbe so v skladu z mnenjem Odbora za carinski zakonik –
            
         SPREJELA NASLEDNJO UREDBO:
   Člen 1
   Blago, opisano v stolpcu 1 razpredelnice iz Priloge, se uvrsti v kombinirano nomenklaturo pod oznako KN iz stolpca 2 navedene razpredelnice.
   Člen 2
   Na podlagi člena 12(6) Uredbe (EGS) št. 2913/92 se je še tri mesece mogoče sklicevati na zavezujoče tarifne informacije, ki jih izdajo carinski organi držav članic in niso v skladu s to uredbo.
   Člen 3
   Ta uredba začne veljati dvajseti dan po objavi v Uradnem listu Evropske unije.
   
      Uredba je zavezujoča v celoti in se neposredno uporablja v vseh državah članicah.
      V Bruslju, 26. novembra 2012
      
         
            Za Komisijo V imenu predsednika
         
         Algirdas ŠEMETA
         
            Član Komisije
         
      
   
   
      (1)  UL L 256, 7.9.1987, str. 1.
   
      (2)  UL L 302, 19.10.1992, str. 1.
   
      PRILOGA
      
                  Opis blaga
               
               
                  Uvrstitev
                  (oznaka KN)
               
               
                  Utemeljitev
               
            
                  (1)
               
               
                  (2)
               
               
                  (3)
               
            
                  Naprava (t. i. „pasivni infrardeči detektor“) iz sestavljenega tiskanega vezja v plastičnem ohišju z merami približno 11 × 7 × 4 cm.
                  Sestavljeno tiskano vezje je opremljeno z infrardečim senzorjem, pasivnimi elementi (kondenzatorji, upori), aktivnimi elementi (tranzistorji, integriranimi vezji) in svetlečo diodo. Ima tudi stikalo z dvovrstnim podnožjem, protisabotažno stikalo, vrstne sponke in izhod v obliki polprevodniškega releja.
                  Ohišje ima odsevno površino in lečo.
                  Izhodni signal naprave znaša do 30 V, 50 mA enosmernega toka.
                  Naprava je oblikovana tako, da prek zaznavanja temperaturnih sprememb zazna gibanje in pošlje električne signale v druge naprave, kot so alarmni sistemi ali električna vrata.
               
               
                  8536 50 19
               
               
                  Uvrstitev opredeljujejo splošni pravili 1 in 6 za razlago kombinirane nomenklature ter besedilo oznak KN 8536, 8536 50 in 8536 50 19.
                  Uvrstitev med električne aparate za zvočno ali vizualno signalizacijo pod tarifno številko 8531 je izključena, saj naprava nima vgrajenega lastnega alarma.
                  Tarifna številka 8537 zajema table, plošče, pulte, mize, omare in druge osnove, opremljene z dvema ali več izdelki pod tarifno številko 8535 ali 8536. Glede na to, da ima naprava samo sestavne dele istega tipa (dve stikali v obliki polprevodniškega releja), je uvrstitev pod tarifno številko 8537 izključena (glej tudi pojasnjevalne opombe harmoniziranega sistema k tarifni številki 8537, izključitev b).
                  Uvrstitev pod tarifno številko 9027 med instrumente in aparate za merjenje ali kontroliranje toplote je prav tako izključena, saj naprava ne meri toplote, temveč samo zaznava spremembo temperature za namene samodejne aktivacije druge naprave.
                  Naprava ima funkcijo samodejnega stikala in jo je zato treba uvrstiti pod oznako KN 8536 50 19 kot stikalo za napetosti do vključno 60 V.